SA man in Mauritius-hof ná moordArgieffoto van die Anahita-oord in Mauritius Foto: anahita.mu Peter Roberts, ŉ sakeman van Suid-Afrika, is voorlopig in ŉ hof in Mauritius aangekla van moord nadat sy meisie se liggaam drywend in ŉ vakansieoord se swembad aangetref is, het die Sunday Times gesê. “Die regstelsel in Mauritius is anders as Suid-Afrika sŉ en ŉ persoon kan voorlopig aangekla word al is die ondersoek nog nie afgehandel nie,” het Roberts se prokureur, Nicqui Galaktiou, aan die koerant gesê. Roberts moet vandeesweek weer in die hof verskyn wanneer hy vermoedelik gaan aansoek doen om borgtog. Hy is tans in aanhouding in polisieselle. Lee-Ann Palmarozza se liggaam is op 28 Desember in ŉ swembad by Anahita-oord aangetref waar sy saam met Roberts tuisgegaan het. Roberts het in daardie stadium aan veiligheidsbeamptes gesê sy het verdwyn nadat hy omstreeks middernag gaan stort het. ŉ Soektog is van stapel gestuur en haar liggaam is in die swembad opgespoor. Verskeie mediaberigte het aangedui dat ŉ nadoodse ondersoek bepaal het dat sy versmoor het. Volgens die Sunday Times sal ŉ tweede nadoodse ondersoek gedoen word voordat haar liggaam na Suid-Afrika teruggebring word. Galaktiou was nie Sondag beskikbaar vir kommentaar nie. Lees alle vorige berigte oor Mauritius op Maroela Media.